ACAP ทีเด็ดเพิ่มมูลค่า
ราคาหุ้นบริษัท เอเชีย แคปปิตอล กรุ๊ป จำกัด (มหาชน) หรือ ACAP เด้งแรงเมื่อวานตอนเช้าทันที ตอกย้ำว่าโอกาสหลุดใต้ 14.00 บาท ไม่ควรเกิดขึ้น..และจะไม่เกิดขึ้น
27 พ.ย. 2560

แฉทุกวันทันเกมหุ้น
 
 
ราคาหุ้นบริษัท เอเชีย แคปปิตอล กรุ๊ป จำกัด (มหาชน) หรือ ACAP เด้งแรงเมื่อวานตอนเช้าทันที ตอกย้ำว่าโอกาสหลุดใต้ 14.00 บาท ไม่ควรเกิดขึ้น..และจะไม่เกิดขึ้น
ข่าวดี 2 ข่าวที่ น.ส.สุกัญญา สุขเจริญไกรศรี ประธานเจ้าหน้าที่บริหาร ACAP บอกมาประกอบด้วย
– การเจรจาขายที่ดินภูเก็ต 40 ไร่ทำเลดี โดยมูลค่าที่ประเมินเบื้องต้นอยู่ที่ 356 ล้านบาท ซึ่งเป็นทรัพย์ที่ยึดมาจากลูกหนี้ จากมูลหนี้ 215 ล้านบาทที่ประกอบการด้านพัฒนาอสังหาริมทรัพย์ ซึ่งถือว่าดีกว่าการปล่อยกู้ทั่วไปที่มีมาร์จิ้น 12-15% เพราะเป็นที่ดินเปล่า อยู่ติดกับโครงการของพฤกษา ทำเลดีมองเห็นวิวทะเล มีผู้สนใจเข้ามาติดต่อกันหลายรายแล้ว ซึ่ง ACAP จะพยายามขายให้ได้ในราคาที่ดีสุด…ถ้าขายออกไปได้ แล้วบันทึกคาดว่าน่าจะได้กำไรไม่ต่ำกว่า 50%
– เตรียมพิจารณาจ่ายปันผลพิเศษให้ผู้ถือหุ้น หากมีกำไรพิเศษจากการขายที่ดินภูเก็ต นอกเหนือจากกำไรปกติ
ความเชื่อมั่นดังกล่าว ผสมกับข้อเท็จจริงที่ซีอีโอสาวเก่งและแกร่ง ออกมาระบุว่าผลประกอบการปกติในไตรมาสที่ 4 จะยังต่อเนื่องจากไตรมาส 3 ที่มีกำไรสุทธิกว่า 59.14 ล้านบาท เพิ่มขึ้น 126% และแนวโน้มผลประกอบการในปีหน้า จะเติบโตกว่าปีนี้อย่างแน่นอน หลังรวมกำไรจากการขายที่ดินภูเก็ตเข้าไปด้วย โดยในอีก 5 ปีข้างหน้ายอดสินเชื่อจะเติบโตแตะ 2 หมื่นล้านบาท จากการที่บริษัทมีทุนที่แข็งแกร่งทำให้ศักยภาพในการปล่อยสินเชื่อให้กับผู้ประกอบการได้ครบทุกกลุ่ม ตั้งแต่ขนาดเล็กไปจนถึงขนาดใหญ่
พูดกันง่ายๆ คือ สถานการณ์ยังเดินหน้าไปตามปกติ…ไม่ได้มีปัญหาอะไรน่ากังวล ยกเว้นความไร้เดียงสาของนักลงทุนในตลาดหุ้นบางกลุ่มที่นอกจากไม่เข้าใจการดำเนินงานของบริษัท….ยังลืมใส่ตุ้มหู มีอาหาร “หูเบา” เชื่อในข้อกล่าวหาเลื่อนลอย…เช่นว่ามีลักษณะการทำธุรกิจปล่อยสินเชื่อให้กลุ่มเดียวกัน เหมือนกับลีสซิ่งบางราย
รู้จักสาวเค้ก….แม่เสือสาว สุกัญญา น้อยเกินไป….ซะแล้ว
เรื่องนี้ น.ส.สุกัญญาเองก็บอกว่าไม่อยากต่อล้อต่อเถียง …นอกจากขอยืนยันว่าบริษัทดำเนินกิจการด้วยความโปร่งใส ซึ่งเวลาจะเป็นเครื่องพิสูจน์ในเรื่องนี้
ก่อนที่จะพากันเชื่อน้ำยา ซีอีโอสาวสวยว่ามีดีแค่ไหน… ก็คงต้องไปพิจารณาดูค่าพี/อีของ ACAP เมื่อเทียบกับงบสิ้นงวดไตรมาสสามปีนี้ ของ ACAP ที่ระดับ 14.81 เท่า จากราคาหุ้นล่าสุด เทียบกับสิ้นปี 2559 ที่ 61 เท่า จากราคาหุ้นเพียงแค่ 21 บาทเศษ บอกให้รู้ว่า ควรซื้อมากกว่าควรขาย…ไม่ว่าจะมองจากมุมไหน
สาเหตุหลักอยู่ที่ผลประกอบการที่มีกำไรสุทธิและกำไรต่อหุ้นโดดเด่นอย่างมากเกินคาดเป็นฐานรากสำคัญ….โดยเฉพาะไตรมาสสามนี้ ที่เด่นจนต้องตะลึงตาค้าง
ที่สำคัญเป็นกำไรจากการดำเนินงานล้วนๆ ยังไม่ได้เกิดจากการตัดขายทรัพย์สินเก่าหรือทรัพย์สินที่ยึดจากลูกค้า….แบบขายผ้าเอาหน้ารอด
ในไตรมาสสาม ACAP รายงานงบการเงินที่สวยหรูแม้จะมีรายได้รวมไม่มากเพียงแค่ 103.18 ล้านบาท แต่ EBITDA ที่เหลือเชื่อ 81.80 ล้านบาท และกำไรสุทธิมากผิดความคาดหมายถึง 59.13 ล้านบาท
กำไรที่เกิดขึ้น ตรงกันข้ามกับคำบอกใบ้ล่วงหน้าที่ผู้บริหารของ ACAP ส่งสัญญาณทางลบมาก่อนหน้างบออกว่า…ในช่วงที่ผ่านมามีบริษัทลูกหนี้บางบริษัทที่ไม่สามารถชำระเงินคืนได้ตามกำหนด บริษัทได้บังคับทรัพย์มาแล้วบางส่วน และอยู่ระหว่างบังคับอีกรอบหนึ่ง แต่ขณะนี้ยังไม่ได้ขายทอดตลาด เพราะต้องรอจังหวะเวลา….โอกาสที่กำไรลด อาจเป็นไปได้…ซึ่งไม่เกิดขึ้นจริง
กำไรสุทธิไตรมาสสามที่ทำให้กำไรสุทธิงวด 9 เดือน อร่ามตาอย่างมากถึง 223.66 ล้านบาท มากกว่ากำไรสุทธิตลอดทั้งปีของปี 2559 แล้วหากคิดจากรายได้ 561.30 ล้านบาท ก็ยังเติบโตอย่างมากเมื่อเทียบกับตลอดปี 2559 ที่มีรายได้รวมแค่ 421.15 ล้านบาท
ยิ่งกว่านั้น งบที่สุดสวยยังทำให้สัดส่วนทางการเงินอื่นของ ACAP เข้าข่าย “จิ๋วแต่แจ๋ว” ชนิดเถียงไม่ขึ้น นับแต่อัตรากำไรสุทธิที่ 39.85% อัตราผลตอบแทนต่อส่วนผู้ถือหุ้น 30.53% และอัตราผลตอบแทนต่อสินทรัพย์ 11.32%….นี่ยังไม่รวมข่าวดีที่จะตามมาในเร็วๆ นี้
นั่นคือเงินสดที่จะเกิดจากการแปลงสิทธิ ACAP-W2 เป็นหุ้นสามัญที่จะเริ่มมีผลครั้งแรก (จากเงื่อนไขแปลงปีละ 2 ครั้งคือ 15 มิถุนายน และ 15 ธันวาคม) ในวันที่ 15 ธันวาคมนี้ จำนวน 76.17 ล้านหน่วย ในราคาแปลงสิทธิแสนถูกคือ 6.00 บาท หากมีคนแปลงมาก จะยิ่งทำให้ค่า/อี และ พี/ดี ของ ACAP ลดลงไปอีกจากระดับปัจจุบัน
หากการแปลงสิทธิมากเกินคาด การเติบโตเพิ่มขึ้นของส่วนผู้ถือหุ้นที่ล่าสุดมาอยู่ที่ระดับ 1,198.73 ล้านบาท จะยิ่งโตพุ่งต่อไปข้างหน้าอีก ….ต่อยอดฐานทุน ทำให้ความสามารถในการก่อนี้มาปล่อยกู้ใหม่ทำได้สะดวกยิ่งขึ้น เพราะที่ผ่านมา ACAP ทำการก่อหนี้ระยะยาว มาปล่อยกู้ให้ลูกค้าในระยะสั้นอยู่แล้ว มีความเสี่ยงต่ำ
การได้เงินสดเข้ามาเพิ่มส่วนผู้ถือหุ้น พร้อมกับขยายความสามารถหาแหล่งเงินกู้เพิ่มเพื่อปล่อยเงินกู้เติบโตทะยานตามโอกาสที่เข้ามา มีหรือที่หุ้น ACAP…จะต่ำเตี้ยได้นาน
ใครใจแข็งได้ในยามที่ ไม่เข้าซื้อ ของดี ราคาถูก จะมาบ่นวันหน้าว่า “รู้งี้….” ก็คงเปล่าประโยชน์
อิ อิ อิ
 
 